Familievirksomheden A/S Dybvad Stål Industri er blevet solgt til den svenske kapitalfond Procuritas for mellem 300 og 400 millioner kroner.

Familieejede A/S Dybvad Stål Industri er kommet på svenske hænder. Den nordjyske virksomhed er onsdag blevet solgt til den svenske kapitalfond Procuritas for en pris på mellem 300 og 400 millioner kroner, skriver Børsen. - Vi var kommet til den erkendelse, at vi ikke har de nødvendige kompetencer til at tage det næste større skridt fremad, siger administrerende direktør Thomas Møller til Børsen. Han ejer virksomheden sammen med Peter Nygaard Christensen, Jonna Lydbæk og Jens Ove Sørensen, og de fire geninvesterer alle en del af formuen og beholder hver fem procent af ejerskabet i den nordjyske virksomhed. Den svenske kapitalfond er glad for at have fået fingrene i Dybvad Stål Industri efter en længere forhandlingsproces. - Vi synes, at det er en fantastisk velkørt virksomhed med en unik markedsposition. De er tre gange så store som deres største konkurrent i en branche, der samtidigt vokser, siger Tomas Therén, der er partner i Precuritas, til Børsen. Thomas Møller stopper som topchef i den nordjyske virksomhed som følge af salget.